Denne uka har det blitt nasjonale nyheter av at blinde blir påkjørt i Oslos gater av vårens nye dille, de små, raske og helt stillegående elektriske sparkesyklene. Man trenger ikke være blind for å innse at dette ikke er en god idé å slippe løs i gatene.

Så langt har 11 selskaper vært i kontakt med Oslo kommune om å starte opp utleievirksomhet. Men de trenger ingen kommunal velsignelse, det er fritt fram å etablere seg, men med noen små føringer. Bymiljøetaten har utarbeida det de kaller et sett med forventninger og retningslinjer. Et hundretall sykler er allerede i omløp, og de parkeres over alt der brukeren finner det for godt. Så samler selskapet dem inn.

Oslo Frps Aina Stenersen har allerede vært ute og sagt at hun ønsker begrensninger i bruken. Hun later til å ha glemt at det var hennes parti som tvang gjennom dereguleringen som åpnet for Segway. Disse stående fremkomstmidlene ble en større politisk sak enn det ble en reell farsott i gatene, men de viste vei. Men det er altså Frp som nå styrer Samferdselsdepartementet, som i april i fjor lempet på regelverket slik at el-sparkesyklene likestilles med vanlige sykler og kan brukes på fortau av alle. «Enklere regler, mindre byråkrati og litt mer moro i hverdagen», het det da fra Frp.

Vi er ikke prinsipielt mot moro i hverdagen, men vi er veldig for orden i gatene, og ikke minst trygge gater med forutsigbar trafikk. Oslos asfalt er allerede i en brytningstid etter at man har stimulert til langt flere syklister. De tunge elsyklene er blitt vanlige, store transportsykler også, og bysyklene er populære å låne. Det er gjort masse godt politisk håndverk med nye sykkelveier, flere bilfrie gater og områder der biler, gående og syklende skal smelte sammen. Det siste er lettere sagt enn gjort. I sum er det veldig mange mer eller mindre regelløse bevegelser i sentrum. Det er åpenbart at dette er utfordrende for byens borgere. En ny samferdselskultur skal sette seg, nye trafikale mønstre skal læres.

Oslo sentrum kan virke og er til dels kaotisk. Det er en trang by, med smale gater og fortau, og som dessverre aldri ble utvikla for annet enn bilen. Derfor er det usunt for Oslos fellesskap at det nå for moro skyld, uregulert og uten styring, kastes inn en ny x-faktor i denne trafikale miksen. Det må fortsatt være lov med politisk styring til fellesskapets beste.